text: اس سے پہلے نائب صدر جمہوریہ ہند جناب ایم وینکیانائیڈو کا خیرمقدم کرتے ہوئے قبائلی اُمور کے مرکزی وزیر جناب جوال اورام نے کہا کہ قبائلی فنکاروں کی مصنوعات کی تجارت کا فروغ انتہائی اہمیت کا حامل ہے اور اس مقصد کی تکمیل کے لئے ان کی وزارت نے متعدد پروگرام شروع کیے ہیں جن میں فرینڈز آف ٹرائبز کارڈز، ذیلی دوکانوں کا قیام، نمائشوں کے ذریعے ان مصنوعات کی خوردہ فروخت اور خوردہ فروشی کی دوکانوں کا قیام شامل ہے۔ انہوں نے کہا کہ ان کی وزارت نے قبائلی فنکاروں کی آمدنی میں اضافے کیلئے قبائلی مصنوعات کی فروخت کی رقم کو 100 کروڑ روپئے تک پہنچانے کا نشانہ معین کیا ہے اور اس سال اب تک ٹرائیفیڈ نے قبائلی مصنوعات کی فروخت میں 20 کروڑ روپئے کا کاروبار کیا ہے۔